**МАНИФЕСТАЦИЈЕ ЕВРОПЕ**

Људи су одвајкада имали потребу да обележавају за њих важне датуме, да играју, певају, спортски се надмећу и посећују светковине где упознају обичаје других народа и етничких заједница. Поједине манифастације имају веома дугу традицију, друге су нове, неке имају озбиљан, свечани карактер а друге су чиста забава. И једне и друге привлаче велики број туриста па су и предмет нашег интересовања.

У наредним редовима ће бити обрађене неке музичке, филмске и спортске манифестације, а последњи део ће се бавити и неким, рецимо, необичним светковинама.

-------------------------------------------------

**Филмски фестивали** у Европи имају вишегодишњу традицију. Има их прилично па су издвојени само неки од њих.

**Берлински међународни филмски фестивал** или **Берлинале** је један од највећих светских фестивала овог типа. Основан је 1951. године, а од 1978. године се одржава сваке године у фебруару месецу, у Берлину у Немачкој. У питању је изузетно посећен фестивал, који годишње прода и до 274.000 улазница. На фестивалу се прикаже око 400 филмова, а 20ак улази у такмичарски пробрам, борећи се за златног и сребрног медведа као и за друге награде фестивала.

**Фестивал филма у Венецији** или **МОСТРА** (*Mostra Internazionale d'Arte Cinemato*grafica) је један од најпрестижнијих филмских фестивала у свету. Основан је давне 1932. године као део Бијенала у Венецији. Одржава се сваке године крајем августа или почетком септембра на Лиду, италијанском острву код Венеције. На фестивалу се додељује златни лав за најбољи филм, глумца, глумицу, редитеља...

**Филмски фестивал у Пули** је најстарији хрватски и југословенски филмски фестивал, основан 1954. године. Одржава се сваке године у јулу или августу у римском амфитеатру познатом као пулска Арена. Концепт фестивала подсећа на амерички оскар, заступљен је национални и међународни такмичарски програм, као и остале категорије. Награда је Златна Арена и додељује се за режију, глуму, најбољи филм, најбољег дебитанта, награду публике и друго.

Србија има бројне филмске фестивале. Неки од њих су:

**Филмски сусрети у Нишу** – Гран при Наиса, основан 1970. године, на коме се додељују награде Цар Константин за најбољу мушку улогу, Царица Теодора за најбољу женску улогу, Награда Павле Вуисић која се додељује глумцу или глумици за животно дело;

**Фестивал Кустендорф**, установљен 2008. године се сваке године одржава у етно селу Дрвенград, на брду Мећавник код Мокре Горе. Основао га је режисер Емир Кустурица а награде су златно, сребрно и бронзано јаје за филмове;

**Палићки филмски фестивал** се одржава од 1992. године, а од 2003.године мења назив у Фестивал европског филма. Награде овог фестивала су Златни и Палићки торањ за најбољи филм и најбољу режију.

Осим ових постоје још и **Фестивал филмског сценарија у Врњачкој бањи**, који се одржава од 1977. године, **ФЕСТ** у Београду, основан 1971. године, са Београдским победником – наградом за најбољи филм у главном програму; Филмски фестивал **Слободна зона**, основан 2005. године, који се од 2013. године одржава у десетак сала у Београду, Новом Саду и Нишу.

-----------------------------------

**Музички фестивали** су бројнији од филмских, привлаче и старију и млађу публику, људе различитих музичких укуса али жељних добре забаве и музике. Овде су издвојени само неки из те плејаде.

**Фестивал италијанске кан**цоне је музички фестивал који се одржава од 1951. године крајем фебруара или почетком марта у Театру Аристон у Санрему. Иако је током деценија мењао начин наступа и одређивања победника, у основи је остао такмичење извођача оригиналних композиција италијанских аутора за које гласа одабрани жири или публика. Фестивал траје обично до пет дана и може имати елиминаторна предтакмичења.

**ЕГЗИТ** је вишеструко награђивани музички фестивал који се сваке године одржава у јулу месецу на Петроварадинској тврђави у Новом Саду. Нулти ЕГЗИТ је био 2000.године, а од 2014. године има и морско издање које се зове Си Денс Фестивал и одржава се у летњим месецима на плажи Буљарице у Црној Гори, као продужетак ЕГЗИТ фестивала.

**Гластонбери фестивал** је петодневни музички фестивал који се одржава сваке године крајем јуна или почетком јула у месту Пилтон, у грофовији Самерсет у Енглеској. Поред савремене музике фестивал нуди и програме плеса, позоришта, циркуса, кабареа и других уметности. Ово је највећи травнати фестивал на свету који може да прими око 200.000 људи, а занимљиво је да већину особља чине волонтери, који помажу да се прикупе милиони фунти за хуманитарне сврхе.

Причајући о музичким фестивалима никако не можемо прескочити **Песму Евровизије**, такмичарски фестивал забавне музике установљен давне 1956. године, најгледанији и најдуговечнији не-спортски програм на свету. Процењује се да Песму Евровизије прати и до 600 милиона људи, путем телевизије, јутјуба или стриминг сервиса Нетфликса.

Причу о музичким фестивалима Европе завршавамо са Београдским фестивалом пива или **Бирфест**-ом, који се одржава од 2003. године, прво на Калемегдану, а затим, од 2008. године на Ушћу. Овај фестивал траје пет дана и нуди разноврстан музички програм, велики избор пивских брендова и добру забаву, па је веома посећен, са просечно пола милиона гостију, а 2010.године и са читавих 900.000 посетитеља.

-----------------------------------------

Након музичких селимо се на спортске терене и обрађујемо неке од бројних спортских манифестација. Прве су Медитеранске игре.

**Медитеранске игре** су међународно спортско такмичење које се одржава сваке четврте године, годину након Летњих олимпијских игара. Прве игре су одржане 1951. године у Александрији, у Египту. Такмичење обухвата бројне спортове на води, у дворани и на отвореном – пливање, веслање, ватерполо, кошарку, гимнастику, рукомет, атлетику, тенис, фудбал и друго, а у њима учествују све земље са излазом на Средоземно море, без Израела, као и континенталне земље – Србија, Северна Македонија, Сан Марино и Андора.

**Универзијада** је међународно мултиспортско такмичење студената, често названа Светске студентске игре. Постоји Летња и Зимска Универзијада, прва од 1959. године и Торина у Италији, а друга од 1960. године и Шамонија у Француској. Универзијаде се одржавају сваке друге, непарне године, да се не би подударале са Олимпијским играма, а право да учествују у универзијадама имају сви редовни студенти од 17 до 28 година.

**Формула 1** је најбржа и најатрактивнија трка моторних возила, први пут одржана 1950. године, на стази Силверстон у Великој Британији. Формула се вози сваке године на посебним стазама тј. пистама или на затвореним градским улицама. Половина свих трка се вози у Европи у којој је седиште и свих спортских тимова, тако да ово спортско надметање и смештамо на наш континент. Тренутно постоји 73 стазе на свих 5 континената, а најдужа је стаза Пескара у близини истоименог града у Италији. Трке Формуле су један од најскупљих спортова, са огромним улагањем спонзора и огромним буџетом тимова, а трке се масовно гледају у скоро свим земљама на свету.

**Олимпијске игре** су водећи интернационални спортски догађај и садрже летња и зимска спортска такмичења, са спортистима из готово свих земаља на свету. Одржавају се сваке четврте године, тј. наизменично сваке друге године. Све је почело са Бароном Пјером де Кубертеном, који је подстакнут Античким олимпијским играма старе Грчке, основао Међународни олимпијски комитет 1894. године а две године касније и прве модерне олимпијске игре, 1896. године. Олимпијске игре се често одржавају у европским земљама, последњи пут је то било 2012. године, када су одржане Летње олимпијске игре у Лондону, у Уједињеном Краљевству и 2014. године, када су одржане Зимске олимпијске игре у Сочију, у Русуји. Наредне Летње олимпијске игре у Европи су планиране за 2024. годину и Париз у Француској, као и Зимске олимпијске игре 2026.године у Милану и Кортини д'Амецо у Италији.

Осим ових, традиционалних филмских, музичких и спортских манифестација, у Европи се одржава и читав низ, крајње чудних, понекад и бизарних светковина. Неке до њих су светски познате и признате, друге су често оспораване, доста их је опасних по здравље и такмичара и гледалаца, па ипак оне привлаче доста туриста жељних добре забаве и авантуре. Наравно, овом приликом ће бити реч две о само некима од њих.

--------------------------------------------

**Енсијеро са биковима** је традиционални обичај који се одржава у многим селима и у неколико градова у Шпанији. Енсијеро представља трчање пред биковима, кравама или јунцима одређеним улицама града или села, а које се завршава уласком у арену за борбу са биковима, познату као корида. У енсијеру може да учествује свако ко жели да се опроба у овом прилично опасном „спорту“, а најбољи тркачи су они који успеју да трче веома близу бикова али да их не додирују. Повреде тркача и бикова су веома честе, понекад и веома озбиљне, јер су улице старе, уске и клизаве. Најпознатији енсијеро је **Санферминес** који се одржава у Памплони, обично између 6. и 14. јуна. Такође је веома познат енсијеро у [Сан Себастијану де лос Рејес](https://sr.wikipedia.org/wiki/%D0%A1%D0%B0%D0%BD_%D0%A1%D0%B5%D0%B1%D0%B0%D1%81%D1%82%D0%B8%D1%98%D0%B0%D0%BD_%D0%B4%D0%B5_%D0%BB%D0%BE%D1%81_%D0%A0%D0%B5%D1%98%D0%B5%D1%81), граду који је познат као „Мала Памплона“ ([шп.](https://sr.wikipedia.org/wiki/%D0%A8%D0%BF%D0%B0%D0%BD%D1%81%D0%BA%D0%B8_%D1%98%D0%B5%D0%B7%D0%B8%D0%BA" \o "Шпански језик) Pamplona chica) који се слави [28. августа](https://sr.wikipedia.org/wiki/28._%D0%B0%D0%B2%D0%B3%D1%83%D1%81%D1%82).

**Ла Томатина** је познати фестивал у Шпанији. Одржава се сваке године у августу, најчешће последње среде тог месеца. Догађај почиње у 10 сати и траје сат времена. Место одржавања догађаја је у граду Бунол, у провинцији Валенсија у Шпанији. Сви учесници на Ла Томатина фестивалу морају поштовати одређена правила. Правила су да: никакви тврди предмети нису дозвољени у борби да се спрече људе да повреде једни друге, парадајз треба да се згњечи пре него што се баци да би се смањила јачина удара и цепање туђе одеће је забрањено. Фестивал привлачи велики број домаћих и страних туриста и добија бројне пандане у другим државама.

На северу Шпаније, у малом шпанском месту Кастиља де Мурсија, у истоименој шпанској покрајини, од 17. века се одржава јединствени фестивал Ел Колаћо (El Colacho). Пар мештана се бира да одигра улогу ђавола, обучених у специфична жуто црвена одела и са маском на лицу. Они данима са бичем у рукама вијају, махом децу по улицама насеља, док њих јуре мештани који их вређају и прозивају. Последњег, петог дана одржава се тзв. Скок ђавола - Salto Del Colacho, где ти „ђаволи“ прескачу бебе рођене током те године и поређане на душеке на улици. Након што их „ђаво“ прескочи, децу локални свештеник благосиља и на тај начин су она заштићена од свог могућег зла. Иако је ова светковина стара неколико векова, тек од пре пар година је постала светски препознатљива и праћена.

На Пиринејском полуострву, у Португалији, у граду Агуеду, 75 км јужно од Порта постоји Фестивал уметности, у свету познатији као **Фестивал кишобрана**. Сваке године Уметнички фестивал Агит Агуеда (Agit Agueda Art Festival) почиње 4. јула и током три седмице свог трајања, на отвореним позорницама има наступе разних музичких група и других уметника, уз плесове до раних јутарњих сати. За то време улице овог португалског места су прекривене разнобојним кишобранима који осим естетског имају и практично својство јер штите туристе од јаког летњег сунца. Ова идеја са кишобранима се у међувремену проширила и на бројне друге градове у свету, рачунајући и оне у Србији.

----------------------------------------------

Многи од нас теже да се баве неким спортом, углавном због талента који поседујемо, љубави и жеље према том спорту, због здравља или просто слободног времена које желимо да испунимо нечим квалитетним. Са друге стране, забава је увек добродошла, па су се тако изродиле разне, помало необичне идеје забавно-опасних спортова. Ти спортови су популарни широм света, а неки се одржавају само у одређеној држави или граду.\*

Један од таквих „спортова“ је – **котрљање сира низ падину**, које се сваке године одржава Глочестеру, граду у Енглеској тј. Уједињеном Краљевству, и привлачи више хиљада гледалаца и учесника.

С врха стрмог Куперовог брега закотрља се колут сира тежак чак 4 килограма, а од такмичара се очекује да се тај сир улови, тј. ухвати, што је готово немогуће јер је у питању врло стрми брег и сир који се котрља брзином до 70 километара на сат. Због тога се победником сматра онај ко први иза колута сира прође кроз циљ. Звучи једноставно, али није нимало, што доказују чињенице да овај спорт често за собом носи и тешке повреде, док медицинске екипе стално дежурају. Сви који су ово барем једном пробали, кажу да је веома болно, али упркос силним повредама број такмичара сваке године је све већи. Истраживања показују како су досад најчешће побеђивали такмичари из САД-а и Јапана, па се може рећи да је фестивал у котрљању сира постао светски познат.

Такмичење звано „**Шах-бокс**“ одржава се сваке године у Берлину, у Немачкој, мада бројне варијације овог такмичења постоје и у другим државама. Такмичење окупља око 200 професионалних боксера, а састаји се у наизменичној троминутној боксерској борби и четвороминутном игрању шаха. Победник је онај који први нокаутира или матира противника. Иако на први поглед изгледа као лак задатак, није ни мало лако да након три минуте размене боксерских удараца и са надутим оком решавате шаховске проблеме.

Ни Србија не заостаје у свету за необичним фестивалима и светковинама. Једна од њих је свакако „**Светско првенство у туцању ускршњих јаја**“ које се сваке године на Ускрс одржава у Мокрину, у Банату, северно до Кикинде. У овој светковини учествује и до 150.000 фарбаних јаја а припреме за светско првенство су озбиљне и почињу неколико месеци пре самог такмичења. Одмах након Божића искуснији такмичари између 15.000 јаја бирају десетак јаја која улазе у ужи избор за такмичење. Победник постаје светски првак а остали такмичари се рангирају за наредну годину.

За крај смо оставили још једно занимљиво такмичење – **Ношење супруга**. Оно се одржава у бројним земљама али се највише везује за Финску. Постоји неколико јасних правила овог такмичења. Прво, сви укључени морају да се забаве. Друго, не морате баш носити своју супругу већ можете и нечију другу понети. Супруга која се носи мора бити старија од 17 година и тежа од 49 кг, а дужина стазе је 831 стопа или 253,5 метара. Површина стазе укључује делове са песком, травом и шљунком, а често и са препрекама у виду стабала и воде. Супруге често падају па зато морају да носе кациге. Постоји и спринт на 100 метара као и тимско такмичење када три такмичара размењују супруге уз обавезно пиће између размена.

Постоји неколико различитих испробаних стилова ношења жене. Најпопуларнији стил, естонски носач, добио је име по земљи која је освојила последњих 11 светских првенстава у ношењу супруга. Жена се закачи за свог партнера, наопако, лицем наслоњеним на леђа мушкарца. Рукама га обавија око струка, а ногама око главе и врата. То значи да жена мора да буде изблиза и лична са задњим делом свог партнера.

Ово такмичење се одржава у Финској од 1992. године а познато је под именом Еуконканто. Данас се овај фестивал одржава и у Аустралији, Америци, Хонг Конгу и Енглеској.

--------------------------------------------------------

Извори:

**Берлински међународни филмски фестивал**

<https://sr.wikipedia.org/sr-ec/%D0%91%D0%B5%D1%80%D0%BB%D0%B8%D0%BD%D1%81%D0%BA%D0%B8_%D1%84%D0%B8%D0%BB%D0%BC%D1%81%D0%BA%D0%B8_%D1%84%D0%B5%D1%81%D1%82%D0%B8%D0%B2%D0%B0%D0%BB>

**Фестивал филма у Венецији** или **МОСТРА**

<https://sr.wikipedia.org/sr-ec/%D0%A4%D0%B8%D0%BB%D0%BC%D1%81%D0%BA%D0%B8_%D1%84%D0%B5%D1%81%D1%82%D0%B8%D0%B2%D0%B0%D0%BB_%D1%83_%D0%92%D0%B5%D0%BD%D0%B5%D1%86%D0%B8%D1%98%D0%B8>

**Филмски фестивал у Пули**

<https://sr.wikipedia.org/sr-ec/%D0%A4%D0%B8%D0%BB%D0%BC%D1%81%D0%BA%D0%B8_%D1%84%D0%B5%D1%81%D1%82%D0%B8%D0%B2%D0%B0%D0%BB_%D1%83_%D0%9F%D1%83%D0%BB%D0%B8>

**Филмски сусрети у Србији**

<https://sr.wikipedia.org/sr-ec/%D0%A4%D0%B5%D1%81%D1%82%D0%B8%D0%B2%D0%B0%D0%BB%D0%B8_%D0%B8_%D1%81%D0%B0%D1%98%D0%BC%D0%BE%D0%B2%D0%B8_%D1%83_%D0%A1%D1%80%D0%B1%D0%B8%D1%98%D0%B8>

**Фестивал у Санрему**

<https://sr.wikipedia.org/sr-ec/%D0%A4%D0%B5%D1%81%D1%82%D0%B8%D0%B2%D0%B0%D0%BB_%D1%83_%D0%A1%D0%B0%D0%BD%D1%80%D0%B5%D0%BC%D1%83>

**Егзит**

<https://sr.wikipedia.org/sr/Exit_(%D1%84%D0%B5%D1%81%D1%82%D0%B8%D0%B2%D0%B0%D0%BB)>

**Гластонбери фестивал**

<https://sr.wikipedia.org/sr-ec/%D0%93%D0%BB%D0%B0%D1%81%D1%82%D0%BE%D0%BD%D0%B1%D0%B5%D1%80%D0%B8_%D1%84%D0%B5%D1%81%D1%82%D0%B8%D0%B2%D0%B0%D0%BB>

**Песма Евровизије**

<https://sr.wikipedia.org/sr-ec/%D0%9F%D0%B5%D1%81%D0%BC%D0%B0_%D0%95%D0%B2%D1%80%D0%BE%D0%B2%D0%B8%D0%B7%D0%B8%D1%98%D0%B5>

**Beogradski festival piva**

<https://sr.wikipedia.org/wiki/Beogradski_festival_piva>

**Медитеранске игре**

<https://sr.wikipedia.org/sr-ec/%D0%9C%D0%B5%D0%B4%D0%B8%D1%82%D0%B5%D1%80%D0%B0%D0%BD%D1%81%D0%BA%D0%B5_%D0%B8%D0%B3%D1%80%D0%B5>

**Универзијада**

<https://sr.wikipedia.org/sr-ec/%D0%A3%D0%BD%D0%B8%D0%B2%D0%B5%D1%80%D0%B7%D0%B8%D1%98%D0%B0%D0%B4%D0%B0>

**Формула 1**

<https://sr.wikipedia.org/sr-ec/%D0%A4%D0%BE%D1%80%D0%BC%D1%83%D0%BB%D0%B0_1>

<https://sr.wikipedia.org/wiki/%D0%A1%D1%82%D0%B0%D0%B7%D0%B5_%D0%A4%D0%BE%D1%80%D0%BC%D1%83%D0%BB%D0%B5_1>

**Олимпијске игре**

<https://sr.wikipedia.org/sr-ec/%D0%9E%D0%BB%D0%B8%D0%BC%D0%BF%D0%B8%D1%98%D1%81%D0%BA%D0%B5_%D0%B8%D0%B3%D1%80%D0%B5>

**Енсијеро**

<https://sr.wikipedia.org/sr-ec/%D0%95%D0%BD%D1%81%D0%B8%D1%98%D0%B5%D1%80%D0%BE>

<https://sr.wikipedia.org/wiki/%D0%A1%D0%B0%D0%BD%D1%84%D0%B5%D1%80%D0%BC%D0%B8%D0%BD%D0%B5%D1%81>

**Ла Томатина**

<https://sr.history-hub.com/shta-je-la-tomatina-festival>

<https://bs.hiloved.com/sve-o-festivalu-la-tomatina/>

**Фестивал кишобрана**

<http://spagosmail.blogspot.com/2015/07/portugal-festival-raznobojnih-kisobrana.html>

**Најлуђи фестивали света**

<https://www.shtreber.com/najludji-festivali-sveta>

<https://noizz.rs/lifestyle/bizarni-festival-preskakanja-beba/11t53d0>

<https://omladinskenovine.rs/2018/10/01/ekstreman-sport-kotrljanje-sira-niz-padinu/>

<http://www.tarzanija.com/sportovi-za-ludake/>

<https://www.serbia.com/srpski/borba-za-najtvrde-uskrsnje-jaje-na-svetu-tucinijada-u-mokrinu/>

<https://howstuffworks.wiki/sr/%D0%B0%D0%B2%D0%B0%D0%BD%D1%82%D1%83%D1%80%D0%B0/%D0%B0%D0%BA%D1%82%D0%B8%D0%B2%D0%BD%D0%BE%D1%81%D1%82%D0%B8-%D0%BD%D0%B0-%D0%BE%D1%82%D0%B2%D0%BE%D1%80%D0%B5%D0%BD%D0%BE%D0%BC/%D1%83%D1%80%D0%B1%D0%B0%D0%BD-%D1%81%D0%BF%D0%BE%D1%80%D1%82%D1%81/wife-carrying1>

<https://happytv.rs/zdravlje-i-%C5%BEivot/putovanja/3067/festival-no%C5%A1enja-%C5%BEena-sve-%C5%A1to-vam-treba-su-hrabrost-i-snaga-video>